ഇലക്ട്രിക് വാഹനങ്ങള്ക്കായി കൂടുതല് ചാര്ജിംങ് സ്റ്റേഷനുകള് തുറക്കുന്നു കോഴിക്കോട്: ഇലക്ര്ടിക് വാഹനങ്ങള്ക്കായി കൂടുതല് ചാര്ജിംഗ് സ്റ്റേഷനുകള് തുറക്കാനൊരുങ്ങി കെ.എസ്.ഇ.ബി. ഓട്ടോറിക്ഷകള് ചാര്ജ് ചെയ്ുയന്നതിനായി പത്ത് ചാര്ജിംഗ് സ്റ്റേഷനുകളാണ് കോഴിക്കോട് സ്ഥാപിക്കുന്നത്. യൂണിറ്റിന് 15.34 രൂപ നിരക്കിലാണ് കെ.എസ്.ഇ.ബി വിലയീടാക്കുക. ഒരു ഓട്ടോ ചാര്ജ് ചെയ്യുന്നതിനായി പത്ത് യൂണിറ്റ് വൈദ്യുതി വേണ്ടിവരുമെന്നാണ് കണക്കാക്കുന്നത്.നിലവില് ജില്ലയില് 250 ഇലക്ര്ടിക് ഓട്ടോകളാണുള്ളത്. ഇതില് 150 ഓളം ഓട്ടോകള് നഗര പരിധിയിലാണ് സര്വീസ് നടത്തുന്നത്. എന്നാല് വേണ്ടത്ര ചാര്ജിംഗ് സ്റ്റേഷനില്ലാത്തത് ഇവരെ പ്രതിസന്ധിയിലാക്കിയിരുന്നു. പാളയം, പുതിയങ്ങാടി, പാവങ്ങാട് തുടങ്ങിയ ഇടങ്ങളിലാണ് നിലവില് സ്വകാര്യ വ്യക്തികളുടെ ചാര്ജിംഗ് സ്റ്റേഷനുകള് പ്രവര്ത്തിക്കുന്നത്. എന്നാല് ഇവിടെ നിന്ന് ചാര്ജ് ചെയ്യുന്നതിന് 350 രൂപയാണ് ചെലവാകുന്നത്. ഒരു ഓട്ടോ മുഴുവന് ചാര്ജ് ചെയ്യാന് നാല് മണിക്കൂര് വരെ സമയമെടുക്കുന്നതിനാല് ഒരു പോയിന്റിംഗ് സ്റ്റേഷനില് നിന്ന് കൂടുതല് ഓട്ടോ ചാര്ജ് ചെയ്യാനും സാധിക്കില്ലായിരുന്നു. കൂടുതല് ചാര്ജിംഗ് സ്റ്റേഷനുകള് എത്തുന്നതോടെ ഇതിനെല്ലാം പരിഹാരമാകും. പെട്രോള് പമ്ബുകളുടെ മാതൃകയില് തന്നെയാണ് ഇത്തരം സ്റ്റേഷനുകളും സ്ഥാപിക്കുക.റെയില്വേ സ്റ്റേഷന്, സിവില് സ്റ്റഷന്, കെ.എസ്.ആര്.ടി.സി, മൈത്ര ഹോസ്പിറ്റല്, വൈദ്യുതി ഭവന്, മെഡിക്കല് കോളേജ് എന്നിവിടങ്ങളിലായാണ് പുതിയ ചാര്ജിംഗ് സ്റ്റേഷനുകള്ക്കായി പോയിന്റുകള്ക്കായി കണ്ടെത്തിയിരിക്കുന്നത്. അന്തരീക്ഷ മലിനീകരണം കുറയ്ക്കുക, ഊര്ജോപഭോഗം കുറയ്ക്കുക തുടങ്ങിയ ലക്ഷ്യങ്ങളോടെ കൂടുതല് ആളുകളെ ഇലക്ര്ടിക് വാഹനങ്ങളിലേക്ക് ആകര്ഷിക്കുന്നതിനായാണ് പദ്ധതി നടപ്പാക്കുന്നത്. കൂടുതല് ചാര്ജിംഗ് സ്റ്റേഷനുകളുടെ നിര്മ്മാണവും ആരംഭിച്ചിട്ടുണ്ട്. സംസ്ഥാനത്ത് 56 ഇടങ്ങളിലായാണ് നിര്മ്മാണം നടക്കുന്നത്.